Andrey Vlasichev. Andrey Vladimirovich Vlasichev (1981-yil 27-yanvarda tugʻilgan) – oʻzbekistonlik futbol murabbiy va professional sobiq futbolchi. Hozirda murabbiy. Futbolchilik faoliyati. Klub faoliyati. Jizzaxdagi oʻsmirlar sport maktabi tarbiyalanuvchisi. 17 yoshida Qirgʻizistonning „Jashtik-Aq-Oltin“ klubi tarkibida professional debyut oʻyinini oʻtkazgan, 18 yoshidan esa „Soʻgʻdiyona“ jamoasi safida Oʻzbekiston oliy ligasida oʻynagan. 2000-yilda „Doʻstlik“ tarkibida Oʻzbekiston chempioni va kubogi sohibi boʻlgan, ammo mavsum davomida atigi 7 ta oʻyinda ishtirok etgan. 2001-yilgi mavsumda Andrey „Paxtakor“ jamoasiga oʻtib, klub bilan chempionatning kumush medallarini qoʻlga kiritgan, 2002-yilgi mavsumda esa Oʻzbekiston chempioni boʻlgan. Bu yillar davomida ikki karra Kubok sohibi boʻlgan. 2003-yilgi mavsumda Andrey birinchi divizionda ishtirok etgan Rossiyaning „Baltika“ jamoasiga oʻtgan. Mavsum davomida 14 ta oʻyin oʻtkazib, 2 ta gol urgan. 2005—2006-yillarda „Ordabasi“ klubi tarkibida Qozogʻiston oliy ligasida oʻynagan. Ordabasi safida 30 ta oʻyin oʻtkazgan va 1 ta gol muallifi boʻlgan. Qozogʻiston kubogi bahslarida ham ikkita gol rishga muvaffaq boʻlgan. Faoliyatining ikkinchi yarmida asosan oʻrtamiyona jamoalar va Oʻzbekiston chempionatining autsayder jamoalari tarkibida oʻynagan. U professional faoliyatini 2013-yilda yakunlagan. Andrey Oʻzbekiston oliy ligasida jami 171 ta oʻyin oʻtkazib, 12 ta gol urgan. Milliy terma jamoa. U Oʻzbekiston milliy terma jamoasidagi debyut uchrashuvini 2001-yilning 26-iyun kuni Hindistonga qarshi oʻtkazgan. Vlasichev 2001—2003-yillarda terma jamoa safida jami 11 ta oʻyin oʻtkazgan. Murabbiylik faoliyati. 2015-yilda u Qirgʻizistonning „Alay“ klubini boshqargan. Shaxsiy hayot. Otasi Vladimir Vlasichev (1955-yilda tugʻilgan), sobiq futbolchi, murabbiy. Ukasi Anatoliy (1988-yilda tugʻilgan) ham futbolchi boʻlib, Qirgʻiziston terma jamoasi safida oʻynagan.